DA kap na ANC oor R12 miljard-belastingverhoging(Foto: FirmBee/Pixabay.com) ŉ Regering moet besluite neem wat billik is vir die héle land. “Om te regeer is om te kies. Geen regering kan alles hê, of aan alle behoeftes voldoen nie,” het Geordin Hill-Lewis, die DA se woordvoerder oor finansies, Dinsdag tydens die debat oor die belastingwet-wysigingswetsontwerp en die koerse, monetêre bedrae en wysiging van die inkomstewette-wetsontwerp gesê. Die belastingwet-wysigingswetsontwerp en die koerse, monetêre bedrae en wysiging van die inkomstewette-wetsontwerp is ŉ jaarlikse wetswysiging wat die nasionale tesourie se aangepaste begroting en belastingwysigings moet bekragtig. Volgens hom gaan die wysigingswetsontwerpe lei tot ŉ belastingverhoging van R12 miljard vir werkende gesinne omdat daar versuim is om belastingkerwe vir inflasie aan te pas. “Die R12 miljard in bykomende belasting kom reguit uit die sakke van elke hardwerkende Suid-Afrikaner. Is dit billik? Nee, dit is nie. En dit is ook nie eties verdedigbaar nie.” Hill-Lewis het gesê die regering prioritiseer reddingsboeie vir staatsbeheerde ondernemings (SBO) en salarisse vir sogenaamde miljoenêr-staatsamptenare, ten koste van werkende gesinne wat reeds sukkel om liggaam en siel aanmekaar te hou. “Hierdie goeie hardwerkende mense moet verhogings in kragtariewe, brandstof, BTW, openbare vervoer en skoolgeld trotseer. Hulle is toenemend onseker van hul werk en hul lone hou nie by inflasie by nie. “Dít is die mense wat vir dié belastingverhoging moet betaal,” het hy gesê. “Hierdie mense moet elke maand meer van hul swaarverdiende geld gee om die Suid-Afrikaanse Lugdiens en Eskom uit die moeilikheid te hou.” Die DA het gesê die ANC, wat beweer hy regeer vir die werkersklas, is in werklikheid ŉ party wat regeer vir die nuwe miljoenêr-elite in die staatsdiens en die multi-miljoenêr-kaders wat by SBO’s ontplooi is. Hill-Lewis het gesê die inkomste van werkersklasgesinne moet beskerm word, en nie ideologieë van wetgewers wat uit voeling met hulle is nie.